### 4.      Fastsættelse af gebyr for skadedyrsbekæmpelse 2019

**Åbent**

Sagsnr.: 326-2018-33713       J.nr.: 09.13.00           Dokumentnr.:
326-2018-279996

**Sagstype**

Beslutning.

**Resume og sagens baggrund**

Kommunalbestyrelsen har i oktober 2018 som en del af
budgetvedtagelsen også vedtaget takster for 2019. Der er efterfølgende
fremkommet et mere præcist budget på området for skadedyrsbekæmpelse, og det
betyder, at gebyret, som opkræves hos grundejerne, kan nedsættes for 2019.

**Indstillinger**

Direktøren indstiller, at gebyret for skadedyrsbekæmpelse
fastsættes til 0,119 promille for 2019.

**Behandling**

Økonomiudvalg, Kommunalbestyrelsen.

**Sagsfremstilling**

Budget 2019-2022 til skadedyrsbekæmpelse blev udarbejdet med
baggrund i ny lovgivning for området, hvor der sættes større krav til
kommunernes bekæmpelsesindsats.

Udgiftsbudgettet blev beregnet som et middelniveau ud fra
erfaringer fra andre kommuner.

Det blev derfor skønnet, at udgiftsbudgettet skulle udgøre
6,479 mio. kr. Hertil skal tillægges delvis afvikling af mellemværende, således
at udgiftsbudgettet blev beregnet til 6,679 mio. kr.

Området er brugerfinansieret og skal hvile i sig selv.
Betalingen til ordningen opkræves hos grundejerne med en beregnet promille af
ejendomsværdien.

Med udgangspunkt i det skønnede udgiftsbudget og delvis
afvikling af mellemværende blev promillen beregnet til 0,151 0/00. Denne
promille blev godkendt som en del af kommunens samlede takstsag på
kommunalbestyrelsens møde i oktober 2018.

Den nuværende kontrakt med ekstern skadedyrsbekæmper udløber
31. december 2018 og der har været foretaget udbud af opgaven. Tilbuddene
foreligger nu, og der er foretaget en revurdering af udgiftsbudgettet, således
at udgiftsbudgettet nu skønnes at udgøre 5,279 mio. kr.

Det betyder at promillen kan beregnes til 0,119 0/00.

**Økonomiske konsekvenser**

Nedsættelsen af promillen ændrer ikke på nettoresultatet for
skadedyrsbekæmpelse, men betyder en reduktion af både udgifter og indtægter.
Der er derfor ingen økonomiske konsekvenser af en nedsættelse af promillen.

Såfremt promillen holdes uændret på 0,151, som vedtaget i
oktober 2018, vil det betyde at området for skadedyrsbekæmpelse alt andet lige
vil få en merindtægt på 1,4 mio. kr. i 2019 i forhold til det vedtagne budget.

**Økonomiudvalgets møde den 21.
november 2018:**

Anbefales.